Nationalsang, hotdogs og fodbold på storskærm. Kontorlandskabet hos tøjvirksomheden Shaping New Tomorrow, var tirsdag eftermiddag forvandlet til en gedigen fodboldfest for kontorets 50 ansatte. - Der er god stemning, og folk er glade og får noget godt at spise. Nu mangler vi bare lige det første mål, så er vi ved at være der, siger Heidi Smed, der er Office Coordinator hos Shaping New Tomorrow. Ledelsen har ikke på noget tidspunkt været i tvivl om, at landsholdets første VM-kamp skulle ses i fællesskab på kontoret. - Fordi vi støtter Danmark, og fordi det er super hyggeligt. Og så er det egentlig ligegyldigt, at det er midt i arbejdstiden, siger Christoffer Bak, der er medstifter af virksomheden. Han er ikke i tvivl om at de arbejdstimer, hvor hele kontoret er samlet for at se landskamp er givet godt ud. - Den bedste arbejdsindsats kommer som en holdindsats, og gode hold skal også lave hyggelige ting sammen. Det er noget, vi går meget op i, siger Christoffer Bak. Der er da heller ingen tvivl om, at de ansatte nyder et lille afbræk fra arbejdsdagen. - Det er mega hyggeligt, at vi får lov at sidde her og være sociale sammen. Det skaber bare et godt fællesskab, siger Emma Vengsi, der arbejder med kundeservice. Stolte landsholdssponsorer Landsholdet har tradition for at fremkalde en følelse af stolthed og fælleskab hos de fleste af os, og hos Shaping New Tomorrow er den følelse kun blevet forstærket efter de i begyndelsen af november kunne præsentere en en to-årig sponsoraftale med herrelandsholdet. - Specielt nu her, hvor fodbolddrengene har gået rundt i vores tøj, så har det jo været en stor ting, siger Heidi Smed. Aftalen indebærer, at Shaping New Tomorrow leverer tøj til spillerne til brug uden for banen, og netop dét er forklaringen på, hvorfor mange af virksomhedens ansatte har iført sig et blåt jakkesæt til dagens fodboldkamp. Forventningerne til landsholdets præstation var tårnhøje helt til det sidste. - De vinder 4-0 siger Emma Vengsi og storsmiler til kollegaerne. Men resultater er ikke alt, og hvis man spørger kvinderne fra Customer Care, kan mindre også gøre det. - En ting er fodbold en anden ting er fællesskabet omkring det. Det er vildt fedt, siger Emma Vengsi.

Referat:
Der var lagt i kakkelovnen til den helt store fodboldfest hos Shaping New Tomorrow, da det danske herrelandshold i dag spillede første kamp ved VM i Qatar.